PLANB พุ่งแรง 6% ลุ้นปี 65 โตเด่น ดีมานด์ฟื้น-ติดตั้งป้ายโฆษณาหนุน โบรกฯชูเป้า 8 บ.
PLANB วิ่งแรง 6% โบรกฯชี้ปี 65 เติบโตดี รับแรงหนุนผู้ประกอบธุรกิจเริ่มกลับเข้ามาซื้อโฆษณาอีกครั้ง และแผนที่จะมีการติดตั้งป้ายโฆษณาให้กับ 7-eleven อีก 1,000 สาขา แนะ “เก็งกำไร” เป้า 8 บ.

23 ธ.ค. 2564

ผู้สื่อข่าวรายงานว่าวันนี้ (23 ธ.ค. 2564) ราคาหุ้น บริษัท แพลน บี มีเดีย จำกัด (มหาชน) หรือ PLANB ณ เวลา 14:44 น. อยู่ที่ระดับ 7.55 บาท เพิ่มขึ้น 0.45 บาท หรือ 6.34% โดยทำจุดสูงสุดที่ 7.80 บาท และทำจุดต่ำสุดที่ 7.10 บาท ด้วยมูลค่าการซื้อขาย 513.33 ล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (23 ธ.ค. 2564) ว่า คาดไตรมาส 4/2564 มีแนวโน้มที่จะฟื้นตัวได้จากไตรมาสก่อน ตามอุตสาหกรรมเริ่มฟื้นตัวหลังภาครัฐคลายล็อกดาวน์ สำหรับปี 2565 บริษัทฯ มีแนวโน้มเติบโตได้ดี โดยได้แรงหนุนจากเม็ดเงินของผู้ประกอบธุรกิจเริ่มกลับเข้ามาซื้อโฆษณาอีกครั้ง และแผนที่จะมีการติดตั้งป้ายโฆษณาให้กับ 7-eleven อีก 1,000 สาขา แนะนำ “เก็งกำไร” ราคาเป้าหมาย 8 บาท